Plozii sunt acum investitori fără noroc, ce treabă au procurorii că – din alinierea pla­netelor, nu altfel – o fermă de porci a fost cumpărată pe o sută de euro? Normal că apoi ferma asta a primit câteva milioane de la statul condus de tata, că datoria noastră e să ajutăm fermierii români, trebuie să fim patrioți! Și ce treabă are Kövesi că planetele au pus o parte din ba­zinul hidrografic al Dunării, balta aia, taman lângă undița copilului? Partidul însuși avertizează că nu va mai tolera aceste atacuri la ființa neamului, pot să urle ambasadele cât vor; răutate pură-i să nu lași românii să trăiască mai bine, să nu vrei mai mulți bani în buzunarele românilor... Tocmai acuma, de Centenar? Sigur, tații, milionari și semianalfabeți, n-au mare lucru pe numele lor – maxim o mașină și-o mândră tânără, pentru pescuit oceanic; succesul e al copiilor care-și croiesc un drum prin viață, așa cum orice tânăr din România o poate face.